ΓΡΑΠΤΗ ΕΡΩΤΗΣΗ E-2686/96 υποβολή: Carmen Dνez de Rivera Icaza (PSE) προς την Επιτροπή (15 Οκτωβρίου 1996)

Θέμα: Η Επιτροπή αποκλείει ένα πράσινο ΑΕΠ

Στο δημοσίευμά της: «Περιβαλλοντικοί δείκτες και πράσινοι λογαριασμοί» (Ιούνιος 1996) η Επιτροπή συνάγει το συμπέρασμα ότι δεν αποτελεί προτεραιότητα η καθιέρωση ενός πράσινου ΑΕΠ. Θα μπορούσε η Επιτροπή να εξηγήσει:

1. Ποιούς εμπειρογνώμονες συμβουλεύτηκε για να λάβει την εν λόγω απόφαση;

2. Εάν το Ευρωπαϊκό Κοινοβούλιο τάχθηκε τον Οκτώβριο του 1995, τόσο με την έκθεση Torres Marques (έγγρ. Α4-0175/95) ((ΕΕ C 287 της 30.10.1995, σελ. 110.)) όσο και με το ψήφισμα Diez de Rivera (έγγρ. A4-0209/95) ((ΕΕ C 287 της 30.10.1995, σελ. 115.)), υπέρ των πράσινων λογαριασμών; Νομίζει η Επιτροπή ότι μπορεί να αγνοήσει την εν λόγω ψηφοφορία; Και τέλος,

3. Εάν το κεφάλαιο 17 του 5ου προγράμματος δράσης για θέματα περιβάλλοντος περιελάμβανε την ημερομηνία 1999 για την εφαρμογή του εν λόγω πράσινου ΑΕΠ; Σκέφτεται και εδώ να υπαναχωρήσει η Επιτροπή;

Απάντηση της κας Bjerregaard εξ ονόματος της Επιτροπής (15 Νοεμβρίου 1996)

Το έγγραφο «περιβαλλοντικοί δείκτες και πράσινοι λογαριασμοί «βασίζεται σε και διευκρινίζει ορισμένους στόχους και συστατικά στοιχεία μιας ολοκληρωμένης υπολογιστικής αντιμετώπισης οικονομίας και περιβάλλοντος όπως πρότεινε η ανακοίνωση στο Συμβούλιο και το Κοινοβούλιο για τους γενικούς προσανατολισμούς της Ευρωπαϊκής Ένωσης σε ό,τι αφορά τους δείκτες και την εθνική λογιστική προσέγγιση για το περιβάλλον ((Έγγρ. CΟΜ(94) 670. )). Η ανακοίνωση αυτή εξετάστηκε από το Κοινοβούλιο τον Οκτώβριο του 1995 και τα συμπεράσματα δημοσιεύθηκαν στο ψήφισμα Α4-0209/95 για το θέμα αυτό.

Οι μελετώμενες εργασίες στο πλαίσιο της ανακοίνωσης μπορούν να οδηγήσουν τελικά στη διαμόρφωση ενός διορθωμένου ακαθάριστου εγχωρίου προϊόντος (ΑΕΠ) το οποίο αποκαλείται «πράσινο ΑΕΠ» και θεωρητικά ενσωματώνει στους υπολογισμούς του την εξάντληση των φυσικών πόρων και την υποβάθμιση του περιβάλλοντος.

Η Επιτροπή επί του παρόντος επιδιώκει να υιοθετήσει την πλέον συνεπή προσέγγιση από μεθοδολογική σκοπιά καθώς και την πλέον αποτελεσματική προσέγγιση σε ό,τι αφορά τον συνυπολογισμό των περιβαλλοντικών θεμάτων στους καθαρώς οικονομικούς προβληματισμούς. Προς τούτο προσφέρονται δύο εναλλακτικές λύσεις:

- μία νέα διαδικασία η οποία συνίσταται στη μακροοικονομική διόρθωση του ΑΕΠ μέσω συνολικού υπολογισμού της εξάντλησης των φυσικών πόρων λαμβάνοντας παράλληλα υπόψη την υποβάθμιση του περιβάλλοντος. Η προσέγγιση αυτή εντούτοις δεν επιτρέπει την αριθμητική έκφραση των επιπτώσεων των επιμέρους οικονομικών τομέων στο περιβάλλον, ενώ τα στοιχεία αυτά είναι καθοριστικής σημασίας για την περιβαλλοντική πολιτική που έχει σχεδιασθεί στο πλαίσιο του πέμπτου προγράμματος δράσης για το περιβάλλον ((Έγγρ. CΟΜ(94) 453 τελικό. )),

- η άλλη προσέγγιση στηρίζεται σε μια συνεπή μεθοδολογία η οποία λαμβάνει υπόψη τις περιβαλλοντικές πτυχές σε επίπεδο κύριων εισροών και εκροών των εθνικών λογαριασμών μέσω της ανάπτυξης δορυφορικών λογαριασμών για το περιβάλλον. Η προσέγγιση αυτή επιτρέπει τη σύνδεση οικονομικών και περιβαλλοντικών δεδομένων τόσο σε συνολικό όσο και σε τομεακό επίπεδο αντανακλώντας παράλληλα τους προβληματισμούς του πέμπτου προγράμματος δράσης.

Αφού για πολύ καιρό ήταν διχασμένοι, οι ειδικοί στατιστικολόγοι για τις σχέσεις οικονομίας και περιβάλλοντος και ιδιαίτερα εκείνοι που ανήκουν στην επιλεγόμενη ομάδα του Λονδίνου εκφράζονται όλο και συχνότερα υπέρ της καθιέρωσης λογαριασμών - δορυφόρων πριν τον υπολογισμό του διορθωμένου ΑΕΠ. Δίχως να παραβλέπεται η σημασία του πράσινου ΑΕΠ, σήμερα αποδίδεται μεγαλύτερη προτεραιότητα στην εξέταση των σχέσεων μεταξύ των οικονομικών ροών και των περιβαλλοντικών επιπτώσεων.

Εξάλλου το πέμπτο πρόγραμμα δεν καθορίζει εξάλλου συγκεκριμένη ημερομηνία για την καθιέρωση του πράσινου ΑΕΠ. Η ανάληψη πρωτοβουλιών για την έγκριση ανάλογης απόφασης επαφίεται στα κράτη μέλη. Η Επιτροπή προτίθεται να ευνοήσει την ανάπτυξη των απαραίτων βασικών στοιχείων για τον υπολογισμό αυτό.